Leif Mikkelsen (LA), 2012-10-26:
Man kunne egentlig godt sige, at indholdet i det her spørgsmål er for vigtigt til politiske drillerier.
Det har vi diskuteret tit og ofte, og vi kender alle sammen opfattelsen hos almindelige borgere.
Den er, at kommunalbestyrelsen, når der er noget, der ikke er så populært, kan sige: Jamen det er også noget fra dem ovre på Christiansborg.
Det har de normalt haft godt belæg for at sige, fordi vi vel også et eller andet sted har levet op til at kunne bære betegnelsen Regeldanmark.
Derfor viser jeg al respekt, når man nu kommer med et forslag, der har som sit sigte at afbureaukratisere.
Nu skal man så lige huske, at da den her lov blev indført i 2009, var det nok, fordi man præcis mente, at der skete for lidt på området.
Vi skal have mest muligt for pengene.
Det er faktisk et mål, Liberal Alliance ønsker at forfølge på alle mulige måder, altså at man får mest muligt for skattekronerne.
Derfor er vi sådan set på borgernes parti.
Når man er det, er spørgsmålet så, hvad der er bedst.
Diskussionen her går på, om man nu har tillid til kommunalpolitikere eller ej.
Det håber jeg sådan set vi kan have.
Så det skulle vi måske også have gennemarbejdet på et eller andet tidspunkt, nemlig at vi altså nu har et system, hvor det er mere op til vælgerne.
Hvis det var sådan, at det ville betyde noget, om man valgte en socialdemokrat eller en Venstremand som borgmester, fik vi måske også mere alvor ind i kommunalvalgene hvert fjerde år.
I dag er det et almindeligt samtaleemne, at det ikke betyder så meget, for de administrerer jo de samme regler fra Christiansborg, uanset hvilken partifarve de har, og derfor sker der det samme.
Så der er sådan set meget grund til at diskutere det her.
Derfor kan det også ærgre os i dag, at et område som det her, der sådan set er vitalt, ikke bliver afprøvet til bunds ved et frikommuneforsøg.
For jeg kan ikke se i det her lovforslag, om loven har virket eller ej.
Er der sket mere konkurrenceudsættelse, eller er der sket mindre?
Det har jeg ikke kunnet læse mig til.
Er det analyseret og undersøgt, at loven egentlig står i vejen for det?
Hvad der er sket, efter at loven blev indført i 2009, er interessant at vurdere.
Og hvis der ikke er sket noget, ved at loven er blevet indført, ja, så er den overflødig.
Men det kunne man jo afprøve ved at slippe nogle kommuner fri i et frikommuneforsøg på de her områder.
For i bund og grund er det, vi diskuterer her, jo bare en papirtiger.
Det er ikke et spørgsmål om, at man ikke skal konkurrenceudsætte, det er et spørgsmål om, om man skal have strategier og synliggøre det osv.
Så det er mest bureaukrati, vi diskuterer, og det kunne Liberal Alliance sådan set godt medvirke til at fjerne.
Men hos os står vi sådan set i det dilemma, om det betyder, at man så lukker sig mere sammen i kommunerne, så resultatet dermed bliver mindre konkurrenceudsættelse, som så igen betyder, at man måske får mindre for skattekronerne.
Hvis det betyder det, er vi dybt betænkelige ved det.
Vi er sådan set klar til at tage skridtet og udvise tillid, men jeg vil sige til ministeren, at jeg mener, at det godt kunne have været afprøvet i et frikommuneforsøg, inden man måske kastede hele Danmark ud i det, i respekt for, at der var en mening med, at den her lov blev indført, nemlig at der skete for lidt på området.
Det er der grund til at tage med i udvalgsarbejdet, inden vi eventuelt skal trykke på knapperne i forbindelse med det her lovforslag.